
Nr. RG 19178/14.09.2026

Către:	Domnul Rareș Mereuță
	Jurnalist Cotidianul
Ref:	Solicitare informații

Stimată doamnă / Stimate domn 

În urma solicitării dumneavoastră, înregistrată la Ministerul Muncii, Familiei, Tineretului și Solidarității Sociale cu nr. 19178/02.09.2026, conform Legii nr. 544/2001 privind liberul acces la informaţiile de interes public, cu modificările și completările ulterioare, vă comunicăm următoarele: 
Intrebările
1. Cât costă în total salariile din sistemul bugetar în România?
2. Aveți o situație/evidență defalcată pe categorii socio-profesionale a salariilor? Vă rugăm să ne comunicați aceste date.
3. Aveți o situație defalcată, pe categorii socio-profesionale a salariilor, a sporurilor, soldelor și a altor categorii de venituri care compus salariul total? Vă rugăm să ne comunicați datele?
4. Cât însumează totalul sporurilor din sistemul bugetar? Câte sporuri sunt, care e cuantumul lor?
5. Vă rugăm să ne comunicați dacă toate instituțiile din România raportează lunar veniturile angajaților și toate datele care sunt obligatorii prin lege. ce instituții nu raportează?
6. Informația noastră este că statul are evidența clară a veniturilor pentru doar jumătate dintre angajații la stat, pentru că instituțiile nu respectă legea și nu raportează veniturile. Vă rugăm să ne spuneți pentru câți angajați la stat aveți raportările la zi pentru ultima lună?
7. Vă rugăm să ne comunicați ce instituții nu au raportat în ultima lună încheiată situația salariilor, a sporurilor, a veniturilor?
8. Ce sancțiune prevede legea pentru nerespectarea obligației de raportare a veniturilor angajaților dintr-o instituție publică?

Răspuns:
Potrivit art.33 alin (1^1) din Legea cadru nr.153/2017 privind salarizarea personalului plătit din fonduri publice, cu modificările și completările ulterioare , "autorităţile şi instituţiile publice care au calitatea de angajatori pentru categoriile de personal enumerate la art. 2 alin. (1) şi (3) vor transmite Ministerului Muncii şi Justiției Sociale datele prevăzute la alin. (1) lit. a) - f) în format electronic, în perioada 1 - 30 octombrie a fiecărui an." 
Astfel, începând cu data intrării în vigoare a Ordinului ministrului muncii nr. 2169/2018, autoritățile și instituțiile publice care au calitate de angajatori pentru categoriile de personal prevăzute la art.2 din Legea-cadru, transmit datele privind veniturile salariale ale personalului din subordine. Transmiterea datelor se face în format electronic, în perioada 1-30 octombrie a fiecărui an, în conformitate cu Metodologia de transmitere a datelor privind veniturile salariale ale personalului plătit din fonduri publice, prevăzută în anexa la Ordinul Ministrului muncii nr. 2169/2018 și cu respectarea prevederilor din ghidul de completare a Formularului L153.
Precizăm că, potrivit Legii-cadru, instituţiile de apărare, ordine publică şi siguranţă naţională sunt exceptate de la această raportare.
Potrivit celei mai recente raportări, cea aferentă anului 2025, dintr-un număr total de 13.465 instituții, au raportat 7.435, ceea ce reprezintă un procent de raportare de 55%, pentru un număr de 697.566 de angajați.
Totodată, pe familii ocupaționale, pe primele locuri, raportarea este următoarea: 
· Învățământ: 246.434 de angajați (4.054 instituții)
· Administrație: 237.987 de angajați (2.479 instituții)
· Sănătate și asistență socială: 165.782 de angajați (396 instituții)
· Justiție și Curtea Constituțională: 20.152 de angajați (108 instituții)
· Cultură: 12.162 de angajați (236 instituții).

Totodată, subliniem faptul că, există posibilitatea ca o parte din datele introduse, să prezinte erori. Menționăm că, aceste probleme se datorează faptului că Legea-cadru nr.153/2017 nu prevede obligativitatea controlului raportării și nici sancțiuni pentru raportări eronate, în cuprinsul alin.( 1^1) al art.33 din acest act normativ.  
Astfel, în prezent, Legea-cadru nr. 153/2017 nu prevede completarea bazei de date în scopul obținerii unor date statistice, și, prin urmare, aceasta nu poate fi utilizată ca sursă de astfel de date.
De asemenea, vă informăm că, în temeiul art.33 alin.(1) din Legea-cadru nr. 153/2017, sub aplicarea unei sancțiuni contravenționale, toate autorităţile şi instituţiile publice au obligația de a publica la sediul propriu şi pe pagina proprie de internet, în datele de 31 martie şi 30 septembrie ale fiecărui an, şi de a menţine publicată o listă a tuturor funcţiilor din autorităţile sau instituţiile publice respective ce intră în categoria personalului plătit din fonduri publice.
Precizăm și faptul că, gestionarea sistemului de salarizare a personalului din instituţiile şi autorităţile publice se asigură de fiecare ordonator de credite, care are obligaţia să stabilească salariile de bază, indemnizaţiile de încadrare/indemnizaţiile lunare, sporurile, alte drepturi salariale în bani şi în natură prevăzute de lege, în condiţiile legii, astfel încât să se încadreze în sumele aprobate cu această destinaţie în bugetul propriu, în temeiul dispozițiilor art.3 alin.(1) și (4) din Legea-cadru nr.153/2017, cu modificările si completările ulterioare. 
Prin urmare, pentru clarificarea aspectelor semnalate, vă îndrumăm să vă adresați ordonatorilor de credite care asigură gestionarea sistemului de salarizare al personalului propriu sau să consultați paginile proprii ale instituțiilor publice care, potrivit art. 33 alin. (1) din Legea-cadru au obligația publicării datelor privind veniturile salariale ale personalului propriu, în datele de 31 martie şi 30 septembrie ale fiecărui an.

